जेल में हुई मधु कोड़ा की जमकर पिटाई  
कोडा का आरोप है कि वह खराब खाने की शिकायत को लेकर जेल में ही धरने पर बैठे थे, परन्तु जेल प्रशासन ने ऐसा करने पर उन्हें जमकर पीटा।
करोड़ों के घोटाले के आरोपों में रांची स्थित बिरसा मुंडा कारागार में बंद झारखंड के पूर्व मुख्यमंत्री मधु कोड़ा की सोमवार को जेल के गार्ड्स द्वारा पिटाई किए जाने की ख़बर है। कोडा को फिलहाल रांची के राजेन्द्र इंस्टीट्यूट ऑफ मेडिकल साइन्स (रिम्स) में भर्ती कराया गया है।  कोडा का आरोप है कि वह खराब खाने की शिकायत को लेकर जेल में ही धरने पर बैठे थे, परन्तु जेल प्रशासन ने ऐसा करने पर उन्हें जमकर पीटा, जिसके कारण उन्हें काफी चोटें आई हैं। कोड़ा ने यह भी आरोप लगाया है कि उनकी पिटाई उनकी जान लेने की मंशा से की गई, तथा मामले की जांच की मांग की। उधर जिला प्रशासन ने कोडा के आरोपों को गलत बताते हुए कहा कि कोडा को चोट खाना देने के दौरान कोडा और अन्य कैदियों के बीच हुई झड़प में लगीं।